Rada by som Vám priniesla novinky z kempu Hľadáme talenty, ktorý sa konal v Prievidzi. Kemp bol plný inšpiratívnych zážitkov a športových aktivít, ktoré deťom ponúkli jedinečnú príležitosť rozvíjať svoje talenty a spoznať nových priateľov.

Jedným z najzaujímavejších momentov kempu boli športové aktivity, ktoré boli vedené skutočnými odborníkmi vo svojich oblastiach. Deti mali možnosť vyskúšať si bocciu pod vedením našej skvelej Michaely Balcovej, ktorá im odovzdala množstvo cenných skúseností. Boccia sa stala pre deti nielen obrovskou zábavou ale zároveň výzvou, ktorá ich motivovala k dosahovaniu lepších výkonov.

Veľký úspech mali aj tréningy karate, ktoré viedla Dušana Augustovičová, a taekwonda, ktorého sa ujal Gabriel Briškár. Taekwondo sa stalo jednou z najobľúbenejších aktivít kempu, kde deti nielen zdokonaľovali svoje pohyby, ale aj posilňovali svoju disciplínu.

Okrem športových aktivít sa účastníci kempu zúčastnili aj projektu Trenčianska župná paralympiáda a Deň Radovana Kaufmana v Partizánskom, kde naši športovci dosiahli vynikajúce výsledky a obsadili aj prvé miesta. Tento úspech je dôkazom tvrdej práce a nadšenia všetkých detí, ktoré sa kempu zúčastnili.

Ako organizátori kempu bolo našim cieľom prispieť v Prievidzi k rozvoju paralympijského hnutia v regióne a vzbudiť záujem u mládeže o tieto konkrétne športy. Cieľom bolo taktiež pomôcť klubom a vytvoriť tak lepšie tréningové podmienky pre mladých nádejných paralympionikov.

Kemp hodnotíme veľmi pozitívne, nielen zo strany detí, ale aj rodičov a trénerov. Atmosféra bola plná radosti a priateľstva, čo prispelo k nezabudnuteľným zážitkom pre všetkých zúčastnených. Tento kemp je dôkazom toho, že zdravotné znevýhodnenie nie je prekážkou k dosahovaniu výnimočných športových úspechov.

Veríme, že tento kemp bol pre deti inšpiráciou a motiváciou k ďalšiemu rozvoju ich talentov. Ďakujeme všetkým organizátorom, trénerom a zúčastneným, ktorí prispeli k úspechu tohto podujatia.

Tešíme sa na ďalšie kempy a nové talenty, ktoré sa nám podarí objaviť!

Informovala: Paulína Píšová, členka realizačného tímu Hľadáme talenty